钦定古今图书集成/明伦汇编/宫闱典/第087卷 > 彭城长公主 下嫁刘承绪 又嫁王肃
## 钦定古今图书集成/明伦汇编/宫闱典/第087卷 > 彭城长公主 下嫁刘承绪 又嫁王肃

按《魏书刘昶传》，“昶适子承绪，主所生也。少而尪疾，尚
高祖妹彭城长公主，为驸马都尉，先昶卒，赠员外常
侍。”按《王肃传》，“肃字恭懿，琅琊临沂人，司马衍丞相
导之后也。父奂，萧颐尚书左仆射。肃少而聪辩，涉猎
经史，颇有大志。仕萧颐，历著作郎，太子舍人，司徒主
簿，秘书丞。肃自谓礼、《易》为长，亦未能通其大义也。父
奂”及兄弟并为萧颐所杀，肃自建业来奔。是岁，太和
十七年也。高祖幸邺，闻肃至，虚襟待之，引见问故。肃辞义敏切，辩而有礼，高祖甚哀恻之，遂语及为国之
道。肃陈说治乱，音韵雅畅，深会帝旨，高祖嘉纳之。促
席移景，不觉坐之疲淹也。因言萧氏危灭之兆，可乘
之机，劝高祖大举，于是图南之规转锐。器重，礼遇日
有加焉。寻除辅国将军、大将军长史，赐爵开阳伯。肃
固辞伯爵，许之。以功进号平南将军，赐骏马一匹。除
持节、都督豫。〈阙〉东郢三州诸军事、本将军、豫州刺史、
扬州大中正。以破萧鸾将裴叔业功，进号镇南将军，
加都督豫南兖东荆东豫四州诸军事，封汝阳县开
国子，食邑三百户，持节、中正、刺史如故。肃频表固辞，
不许。诏加鼓吹一部。肃坐刘藻等败，黜为平南将军，
中正、刺史如故。高祖崩，遗诏以肃为尚书令，与咸阳
王禧等同为宰辅，征肃，会驾鲁阳。肃至，遂与禧等参
同谋谟。自鲁阳至于京、洛，行途丧纪，委肃参量，忧勤
经综，有过旧戚。禧兄弟并敬而昵之，上下称为和辑。
诏肃尚陈留长公主，本刘昶子妇彭城公主也，赐钱
二十万，帛三千疋。以肃淮南累捷，赏帛四千七百五
十疋，进位开府仪同三司，封昌国县开国侯，食邑八
百户，馀如故。寻以肃为散骑常侍、都督淮南诸军事、
扬州刺史，持节，馀官如故。肃频在边，悉心抚接，远近
归怀，附者若市，以诚绥纳，咸得其心。清身好施，简绝
声色，终始廉约，家无馀财。然性微轻佻，颇以功名自
许。护疵称伐，少所推下，高祖每以此为言。景明二年，
薨于寿春，年三十八。世宗为举哀，诏曰：“肃奄至不救，
痛惋兼怀。可遣中书侍郎贾思伯兼通直散骑常侍，
抚慰厥孤。给东园秘器、朝服一袭、钱三十万、帛一千
疋、布五百疋、蜡三百斤，并问其卜迁远近，专遣侍御
史一人监护丧事，务令优厚。”又诏曰：“死生动静，卑高
有域，胜达所居，存亡崇显。故杜预之殁，窆于首阳；司
空李冲，覆舟是托。顾瞻斯所，诚亦二代之九原也。”故
扬州刺史肃，诚义结于二世，英惠符于李杜。平生本
意，愿终京陵，既有宿心，宜遂先志。其令葬于冲、预两
坟之间，使之神游相得也。赠侍中、司空公，本官如故。
有司奏以肃忠心大度，宜谥匡公。诏谥宣简。肃宗初，
诏为《肃建碑铭》。子绍袭。